Okresná prokuratúra Košice I 
Mojmírova 5, 041 47 Košice 1

Sp. zn. : 3 Pv 525/10/8802	Košice I, 24.7.2012
EEČ : 2-63-147-2012

U Z N E S E N I E

Trestná vec:	obvinený XXXXX XXXXX 
Zločin:	Falšovanie, pozmeňovanie a neoprávnená výroba peňazí a cenných papierov podľa § 270 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Košice I
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX XXXXX
	dátum narodenia: 27.10.1988
	miesto narodenia: XXXXX
	trvalé bydlisko: XXXXX
v presne nezistenej dobe a nezisteným spôsobom si zadovážil 5 kusov falzifikátov bankoviek v nominálnej hodnote 20,- € sériového čísla N3402162339, stupňa nebezpečnosti „5" - nepodarený falzifikát, ktoré v presne nezistenej dobe od 19.9.2010 do 25.9.2010 na presne nezistenom mieste v Košiciach dal za účelom nákupu omamných a psychotropných látok XXXXX,
lebo nie je tento skutok trestným činom a nie je dôvod na postúpenie veci
Odôvodnenie:
Uznesením vyšetrovateľa PZ Okresného riaditeľstva PZ v Košiciach sp. zn. ČVS:ORP-XXXXX zo dňa 11.10.2010 bolo podľa §199 ods. 1 Trestného poriadku začaté trestné stíhanie pre zločin falšovania, pozmeňovania a neoprávnenej výroby peňazí a cenných papierov podľa §270 ods. 1 Trestného zákona. 
Uznesením vyšetrovateľa PZ Okresného riaditeľstva PZ v Košiciach sp. zn. ČVS:ORP-XXXXX zo dňa 24.8.2011 bolo vznesené obvinenie XXXXX pre vyššie uvedený zločin., na tom skutkovom základe, že 

- v presne nezistenej dobe a nezisteným spôsobom si zadovážil 5 kusov falzifikátov bankoviek v nominálnej hodnote 20,- € sériového čísla N3402162339, stupňa nebezpečnosti „5" - nepodarený falzifikát, ktoré v presne nezistenej dobe od 19.9.2010 do 25.9.2010 na presne nezistenom mieste v Košiciach dal za účelom nákupu omamných a psychotropných látok XXXXX.

Po vykonaní dokazovania v prípravnom konaní bol policajtom podľa §209 ods. 1 Trestného poriadku predložený spisový materiál s návrhom na meritórne rozhodnutie vo veci.
Preskúmaním spisového materiálu som zistila, že výsledky vykonaného dokazovania odôvodňujú rozhodnutie podľa §215 ods. 1  písm. b/ Trestného zákona.

Obvinený XXXXX využil svoje zákonné právo a odmietol k veci vypovedať.
Vo veci boli vypočutí viacerí svedkovia, ktorí účasť obvineného na uvedenom skutku jednoznačne potvrdili.

Svedok XXXXX vo svojej výpovedi uviedol, že niekedy medzi 22.9.2010 až 25.9.2010 okolo 22.00 hod. sa viezol spolu s XXXXX a obvineným XXXXX v aute zn. Opel Vectra v Košiciach, kedy počas jazdy odovzdal obvinený svedkovi 5 kusov 20 eurových bankoviek za účelom kúpenia drogy. Pri odovzdávaní peňazí obvinený svedkovi povedal, že bankovky sú falošné, ale keď sa bude dať, má za nich kúpiť marihuanu. Svedok nechcel obvinenému, ktorý bol nafetovaný protirečiť, tak peniaze zobral. S celou vecou sa zveril otcovi - svedkovi XXXXX, ktorý falošné bankovky roztrhal a skutok nahlásil na polícii.

S výpoveďou svedka XXXXX korešponduje výpoveď svedka XXXXX, ktorý v inkriminovanom čase riadil osobné motorové vozidlo zn. Opel Vectra, na sedadle spolujazdca sedel XXXXX a na zadnom sedadle obvinený XXXXX. Svedok potvrdil, že bol prítomný pri odovzdávaní falošných peňazí obvineným XXXXX XXXXX a naviac upresnil, že keď XXXXX chytil bankovky do ruky povedal, že sú falošné. Následne odviezli obvineného k XXXXX v Košiciach a potom šli na benzínovú pumpu natankovať. Falošné bankovky si zobral XXXXX.

Výpoveď XXXXX potvrdil aj svedok XXXXX. Z jeho výpovede vyplýva, že niekedy pred mesiacom (výsluch svedka zo dňa 2.11.2010) popoludní mu syn povedal, že dostal od jedného Róma falošné bankovky asi 3-4 kusy v hodnote 20,- €, ktoré mu aj hneď odovzdal. Svedok ich zobral, roztrhal a celú vec nahlásil na polícii, ktorá následne roztrhané bankovky zaistila.

Vo veci bolo z Národnej banky Slovenska vyžiadané odborné vyjadrenie k otázke pravosti zaistených bankoviek a stupňu ich nebezpečnosti. Z vypracovaného odborného vyjadrenia sp. zn. NCC- 2010/2722 je zrejmé, že zaistené bankovky kvalitou papiera, tlačou, textom, použitou farbou a absenciou väčšiny ochranných prvkov vykazujú nedostatky, ktoré zodpovedajú hodnoteniu „nepodarený falzifikát so stupňom nebezpečnosti „5, ktorý predstavuje najnižšiu známku na stupnici nebezpečnosti.
 
Podľa §270 ods. 1 Trestného zákona trestného činu falšovania, pozmeňovania a neoprávnenej výroby peňazí a cenných papierov sa dopustí ten, kto sebe alebo inému zadováži falšované, pozmenené alebo neoprávnene vyrobené peniaze alebo cenné papiere alebo kto také peniaze alebo cenné papiere prechováva.

V súlade s ustanovením §2 ods. 12 Trestného poriadku boli vo veci vyhodnotené dôkazy jednotlivo i v súhrne, pričom bolo zistené, že v predmetnej, trestnej veci nejde o trestný čin a konanie obvineného nemožno posúdiť ani ako priestupok. 

Zhodnotiac výsledky vykonaného dokazovania bolo preukázané, že v konaní obvineného neboli naplnené formálno-právne znaky zločinu falšovania, pozmeňovania a neoprávnenej výroby peňazí a cenných papierov podľa §270 ods. 1 Trestného zákona, nakoľko zaistené falzifikáty nie sú z hľadiska trestno-právnej zodpovednosti spôsobilými prostriedkami na spáchanie tohto zločinu, pretože vzhľadom na svoju kvalitu nie sú spôsobilé byť zamenené s pravými bankovkami. 

Tento záver potvrdzuje jednak odborné vyjadrenie Národnej banky Slovenska ako aj vyjadrenia svedkov, z ktorých je zrejmé, že už pri prvom kontakte s týmito falzifikátmi sa dalo usúdiť, že sa jedná o falošné bankovky. Ako uviedol svedok XXXXX XXXXX pri ich prevzatí hneď povedal, že sa jedná o falošné peniaze a podobne aj XXXXX, ktorému peniaze odovzdal jeho syn ich roztrhal bez akýchkoľvek pochybností o ich pravosti. Nemožno opomenúť skutočnosť, že peniaze odovzdal svedkovi XXXXX obvinený XXXXX v nočných hodinách v osobnom motorovom vozidle, kde nepochybne bola znížená viditeľnosť a napriek tomu svedok zistil, že sa jedná o falzifikáty.

S poukazom na dôkazy zadovážené v prípravnom konaní možno jednoznačne vysloviť záver, že v danom prípade nebola naplnená objektívna stránka zločinu falšovania, pozmeňovania a neoprávnenej výroby peňazí a cenných papierov podľa §270 ods. 1 Trestného zákona, ktorá je obligatórnym znakom skutkovej podstaty trestného činu.

Podľa §215 ods. 1 písm. b/ Trestného poriadku prokurátor zastaví trestné stíhanie, ak nie je tento skutok trestným činom a nie je dôvod na postúpenie veci.

S poukazom na uvedené skutočnosti bolo potrebné rozhodnúť tak ako je uvedené vo výrokovej časti tohto rozhodnutia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Alena Mosná
prokurátorka